16/07/2019 | Administración LocalMunicipal
Miño
Decreto de Alcaldía da creación das Áreas de Goberno Municipais

O artigo 21.1 da Lei 7/1985, do 2 de abril, reguladora das bases do réxime local, establece que o alcalde é o Presidente da Corporación e dirixe o goberno e a administración municipal, manifestándose no mesmo sentido o artigo 41.2 do Real decreto 2568/1986, de 28 de novembro, polo que se aproba o Regulamento de organización, funcionamento e réxime xurídico das entidades locais, onde establece ademais que o alcalde dirixe, no marco do Regulamento orgánico, a organización dos servizos administrativos da Corporación. O artigo 43.3 do Real decreto 2568/1986, do 28 de novembro, dispón que as delegacións xenéricas que pode realizar o alcalde-presidente se referirán a unha ou varias áreas ou materias determinadas, que constitúen, deste xeito, os eixos básicos nos que se estrutura o goberno local. O artigo 45 do Real decreto 2568/1986, do 28 de novembro, dispón que as delegacións que pode outorgar o alcalde se axusten na medida do posible ás grandes áreas nas que o Regulamento orgánico municipal estruture os servizos do Concello. Sendo as competencias dos concellos sumamente amplas e cambiantes no seu contido polas distintas circunstancias sociais e sendo a Administración local a máis próxima á cidadanía, é o desexo desta Alcaldía prestar a esta uns servizos de calidade. Por todo isto, esta Alcaldía, en uso das atribucións que lle confire o ordenamento xurídico, RESOLVE: Primeiro.- Crear as seguintes áreas de goberno local, que poderán ser obxecto dunha delegación xenérica nos termos do artigo 43.3 do Real decreto 2568/1986, de 28 de novembro, e que corresponden cos correspondentes sectores de actividade: En materia de Economía e Facenda, ocuparase esta área, en materia de gastos, da xestión orzamentaria do concello, seguimento e control dos orzamentos, xestión económica e financeira da Administración; en materia de ingresos, recursos económicos do concello, xestión tributaria e de recadación, política fiscal, preparación de ordenanzas fiscais e estatística. No eido da Seguridade Cidadá e Protección Civil correspóndelle a xestión da seguridade cidadá, protección civil e policía local. No eido das Novas Tecnoloxías e Sociedade Dixital correspóndelle a xestión das políticas municipais tendentes á súa implantación completa ás esixencias das novas leis de procedemento e achega aos veciños, as plataformas de tramitación electrónica, a sede electrónica municipal, impulso do uso da administración electrónica e implementación das TIC de xeito transversal. No eido da Cultura e da Educación correspóndelle a xestión das políticas municipais de cultura, lingua e ensino: programación de actividades culturais de todo tipo, infraestruturas culturais, programas de educación complementaria. En materia de Comunicación e Participación Cidadá, o obxectivo principal é acercar a administración municipal ao cidadá, creando e adoptando as vías de comunicación e os mecanismo necesarios para escoitar o que a cidadanía queren transmitir, co fin de contribuír a mellorar a política municipal e a xestión dos asuntos políticos. No eido da Transparencia correspóndelle a actualización dos datos contidos no portal de transparencia do Concello de Miño, na páxina web e nas redes sociais municipais. En materia de Igualdade, esta área ocuparase de traballar a favor da igualdade real e efectiva de mulleres e homes, supón a implicación de todas as áreas municipais e que na planificación, elaboración e avaliación de todas aquelas accións, programas e políticas que desenvolvan teñan sempre presente o enfoque de xénero, isto é, analizar a realidade tendo en conta a variable sexo e as diferentes condicións, situacións e necesidades de mulleres e homes. En materia de Atención ao cidadá, correspóndelle a política de información ao cidadá, favorecer a democracia participativa, coordinar actuacións en beneficio da cidadanía e xestionar avisos, queixas e suxestións da poboación. Esta área comprende, no eido do Urbanismo, a xestión urbanística; a execución de planeamento; expropiacións por razóns de urbanismo, políticas municipais de dotación de solo para vivendas sociais, promoción de vivendas sociais, licenzas urbanísticas de todo tipo, comunicacións previas, licenzas para o exercicio de actividades e comunicacións previas de actividade, expedientes de disciplina urbanísticas. No eido de Réxime interno e Persoal, a xestión dos recursos humanos do Concello, os aspectos relativos á organización do Concello, métodos de traballo e instrucións correspondentes, agás as relacións cos representantes dos empregados públicos e Mesa xeral de negociación. En materia de Servizos Sociais correspóndelle a esta área a xestión de programas dos servizos sociais municipais, de atención ás situacións de marxinación e exclusión social, medidas de integración social, política de inmigración, atención á terceira idade, axuda no fogar, muller, familia e igualdade, voluntariado e seguimento da escola infantil municipal. En materia de Turismo, correspóndelle a promoción e difusión turística do municipio cidade como destino turístico nos mercados nacionais e estranxeiros, na que as súas máximas referencias son a riqueza patrimonial, as tradicións, a gastronomía local, os recursos paisaxísticos, os recursos turísticos, etc. No eido do Deporte, correspóndelle xestión das políticas municipais de programación de actividades e infraestruturas deportivas de ocio, participación xuvenil, planificación e promoción da ocupación do tempo libre así como o apoio aos clubs deportivos. No eido da Promoción económica, correspóndelle a esta área a xestión de plans de formación doutras administracións públicas, programas de cooperación en materia de emprego doutras administracións, a xestión das políticas municipais tendentes á dinamización e potenciación da vida económica local (comercio, hostalería, emprendemento e axentes económicos), as políticas municipais en materia de industria, a fixación dos obxectivos para a promoción de actividades económicas do Concello, as relacións cos axentes sociais na procura de políticas integrais de desenvolvemento e fomento de actividades económicas. En materia de Tecido asociativo, correspóndelle a esta área informar, asesorar, colaborar e promover o tecido asociativo do Concello No eido as Obras públicas, correspóndelle a esta área o seguimento das obras públicas municipais, dos investimentos en conservación de edificios e equipamentos públicos, mesmo planificación dos pequenos investimentos nas materias indicadas Tamén correspóndelle as competencias en materia de limpeza viaria, roces e limpeza de edificios públicos. No eido das Infraestruturas, correspóndelle a esta área o seguimento da execución dos diferentes plans de obras, xa sexan autonómicos ou provinciais, e dos plans de investimentos nas parroquias do Concello, incluída a mobilidade e seguridade viaria da rede municipal. En materia de Contratación, esta área asume a xestión dos procedementos de contratación do Concello. No eido de Medio Ambiente, correspóndelle a xestión das políticas municipais de medio ambiente: sensibilización e fomento da conciencia medioambiental, políticas transversais de sostibilidade medioambiental, planificación de espazos públicos e redefinición dos espazos públicos existentes; e os expedientes administrativos relacionados con este área. No eido dos Servizos Xerais, Zonas Verdes e Praias correspóndelle a esta área o mantemento dos servizos básicos municipais de iluminación pública, abastecemento de auga e saneamento, acometidas, recollida de residuos sólidos urbanos. Inclúese o mantemento e conservación de vías públicas, praias, parques e xardíns. Segundo.- Corresponderá á Alcaldía a coordinación do funcionamento das áreas municipais, así como a resolución das cuestións que xurdan en torno á adscrición a unha área determinada dunha concreta materia. Terceiro.- A presente resolución será efectiva dende o día seguinte á data da sinatura do presente Decreto. Cuarto.- Dar conta ao pleno do Concello desta resolución na primeira sesión que celebre. Miño, 8 de xullo de 2019 Dou fe, O Alcalde A secretaria Manuel Vázquez Faraldo Alejandra Rodríguez Menéndez